
Αρ. πρωτ.: Φ10221/οικ.1325/90/6.2.2012 
Διευκρινίσεις σχετικά με την εφαρμογή του Νέου Πίνακα Βαρέων και Ανθυγιεινών Επαγγελμάτων 

Αθήνα, 6/2/2012
Αρ. Πρωτ.:Φ10221/ οικ.1325/90

ΕΛΛΗΝΙΚΗ ΔΗΜΟΚΡΑΤΙΑ 
ΥΠΟΥΡΓΕΙΟ ΕΡΓΑΣΙΑΣ & ΚΟΙΝΩΝΙΚΗΣ ΑΣΦΑΛΙΣΗΣ 
ΓΕΝΙΚΗ ΓΡΑΜΜΑΤΕΙΑ ΚΟΙΝΩΝΙΚΩΝ ΑΣΦΑΛΙΣΕΩΝ 
ΔΙΕΥΘΥΝΣΗ : ΚΥΡΙΑΣ ΑΣΦ. ΜΙΣΘΩΤΩΝ 
ΤΜΗΜΑ : Β'

Ταχ. Δ/νση : Σταδίου 29 
Πληροφορίες : Εύη Κουτσιμπού 
Τηλέφωνο : 210 3368111-112


ΘΕΜΑ: «Διευκρινίσεις σχετικά με την εφαρμογή του Νέου Πίνακα Βαρέων και Ανθυγιεινών Επαγγελμάτων».

Σας ενημερώνουμε ότι με την υπ' αριθμ Φ10221/οικ.26816/929/30.11.2011 Απόφαση του Υπουργού Εργασίας και Κοινωνικής Ασφάλισης (ΦΕΚ Β 2778/2-12-2011), η οποία έχει αναρτηθεί στο διαδίκτυο στον ιστότοπο «ΔΙΑΥΓΕΙΑ» με ΑΔΑ 45Ψ1Λ-ΩΗΛ, ορίζεται ο Νέος Πίνακας Βαρέων και Ανθυγιεινών Επαγγελμάτων και σας κάνουμε γνωστά τα ακόλουθα:

Ο νέος Πίνακας Βαρέων και Ανθυγιεινών Επαγγελμάτων ισχύει από 1-1-2012 για τους ασφαλισμένους των Φορέων Κοινωνικής Ασφάλισης αρμοδιότητας του Υπουργείου Εργασίας και Κοινωνικής Ασφάλισης.

Για την ασφάλιση των ανωτέρω οι οποίοι απασχολούνται σε εργασίες και ειδικότητες που καλύπτονται από τον Νέο Πίνακα Βαρέων και Ανθυγιεινών Επαγγελμάτων καταβάλλεται επιπλέον και η προβλεπόμενη ειδική εισφορά για τον κλάδο κύριας και επικουρικής ασφάλισης.

Όσον αφορά τους χώρους, ειδικότητες και εργασίες, οι οποίες εξαιρέθηκαν από τον νέο Πίνακα, σας ενημερώνουμε ότι από 1-1-2012 παύει η υποχρέωση καταβολής πρόσθετης εισφοράς για τον κλάδο κύριας και επικουρικής ασφάλισης για όσους μέχρι 31-12-2011 δεν έχουν συμπληρώσει 3.600 ημέρες ασφάλισης στα ΒΑΕ (παλαιοί ασφαλισμένοι) ή 3.375 ημέρες ασφάλισης στα ΒΑΕ (νέοι ασφαλισμένοι). 

Αντίθετα για όσους έχουν συμπληρώσει τις ανωτέρω ημέρες ασφάλισης συνεχίζεται η ασφάλισή τους στα ΒΑΕ.

Τέλος, προωθείται άμεσα από το Υπουργείο Εργασίας και Κοινωνικής Ασφάλισης διάταξη νόμου με την οποία θα διασφαλίζεται η δυνατότητα των ασφαλισμένων να συμπληρώνουν τις ελάχιστες προϋποθέσεις ασφάλισης για συνταξιοδότηση με το καθεστώς των ΒΑΕ, με χρόνο ασφάλισής τους μέχρι 31.12.2015 σε εργασίες ή επαγγέλματα που εξαιρούνται από τον Νέο Πίνακα Βαρέων και Ανθυγιεινών Επαγγελμάτων.




Ο ΥΠΟΥΡΓΟΣ
ΓΕΩΡΓΙΟΣ ΚΟΥΤΡΟΥΜΑΝΗΣ

